שאלה: חזרה בתשובה: הרבנים :)) אמממ אני לא כל כך יודעת מאיפה להתחיל עם כל הסיפור שלי אבל שמי שני,בת 16 וחצי ובזכות כמה חברות מדהימות שחזרו בתשובה אף הן ונס אישי שקרה לי (הוא ממש ארוך ואני לא חושבת שזה גם ממש הזמן לפרט אותו) אני חוזרת בתשובה כבר 3 חודשים ברוך השם. טוב אזזז אני ממש לא רוצה להאריך יותר מידי כדי לא להכביד על כבוד הרבנים אז אני יעבור עכשיו ישירות לשאלות שהייתי רוצה לשאול א. אמא שלי יהודיה ואבא שלי גוי, האם זה אומר שאני נחשבת כיהודיה כשרה כמו כל אחת אחרת או שחלילה יש בי איזשהו פגם או מצוות שאני לא יכולה לקיים?? ב. האם אפשר לקבל בבקשה עצה איך לספר להורים שאני חוזרת בתשובה? אני פשוט די מפחדת לספר להם את זה כי ההורים של אחת החברות שהתחילה לחזק אותי לפני כמה חודשים ממש כעסו עליה כשהיא הודיעה להם שהיא חוזרת בתשובה : בינתיים אני מתפללת,מברכת וכו בסתר ג. אני עדיין לא מתלבשת בצניעות ומתאפרת לא ממש צנוע והכל אבל בעזרת השם יתברך אני יתחזק בנושא זה בעתיד בבוא העת אך האם כעת מותר לי בעיקרון להתפלל ולברך כשאני לא לבושה בצניעות כלומר לובשת חולצה ומכנסיים? ד. אין אצלי בבית הפרדה בין כלים חלביים ובשריים ולמרות שאנחנו לא אוכלים בבית מאכלים לא כשרים זתומרת חזיר חלילה או בשר וחלב ביחד (גם לא אבא שלי) עדיין אותם כלים משמשים גם לבשר וגם לחלב (לדוגמא פעם אחת מבשלים בהם אוכל בשרי ויום למחרת חלבי) ובלית ברירה אני אוכלת כי עדיין לא אזרתי אומץ לספר להורים שלי שאני חוזרת בתשובה כמו שכבר אמרתי אבל בכל אופן האם עקרונית מותר לי לאכול אוכל כשר שבושל בסירים האלה? ה. מותר לי לשתות משקאות קרים וכשרים בכוסות הזכוכית בבית שלנו? ו. מותר לי לנשק את המזוזה או ספר תהילים כשאני במחזור? ז. אני יודעת שיש נוסחים שונים של תפילות וברכות אצל עדות תימן,ספרד ואשכנז אמא שלי מרוקאית שלמה ואבא שלי נולד לאבא יהודי תימני ככה שבאיזה נוסח אני צריכה להתפלל ולברך בעיקרון ספרדי או תימני? בינתיים אני לא ממש שומרת על דברים אחרים כי אני עדיין לא ממש מבינה בשאר המצוות אבל בקשר לשמירת נגיעה (למרות שאני לא שומרת עדיין) הייתי רוצה לשאול כמה שאלות לעתיד כשאתחיל לשמור בעזרת השם ח. שמעתי מחברות שאסור לגעת באחים גדולים, זה באמת נכון?? תמיד כשאחי הגדול חוזר מהצבא אני נותנת לו חיבוק ענקק ונשיקה בלחי, אסור לי בכלל לגעת בו לפי ההלכה?? ט. מותר לי לתת לאבא שלי נשיקה וחיבוק בלי קשר לזה שהוא גוי? י. מותר לי להתנשק עם חבר שלי (כשיש סיכוי גבוה מאוד שבעתיד נתחתן בעזרת השם) כל עוד אנחנו לא מקיימים חלילה יחסים? סורי אם יצא קצת ארוך אבל אני מרגישה שאני רוצה רק להתחזק עוד ועוד בגלל זה השאלות האלה די חשובות לי ולמרות שיש לי עוד כל מיני שאלות אני כבר ישאיר אותם לפעם הבאה מראש כבוד הרב להתראות :))
תשובה: לשואלת היקרה, אשתדל לענות על השאלות אחת אחת, ובקיצור: א. את נחשבת ליהודה לכל דבר ועניין. עם זאת, ישנן קטגוריות של נשים שאינן רשאיות להינשא לכהן, ומי שאביה גוי היא אחת מהן, ולכן כשתגיעי לגיל המתאים, אנא וודאי שמי שאת יוצאת איתו אינו כהן. ב. כמובן על השאלה הזו אני יכול לענות רק באופן כללי, כמי שאינו מכיר את הורייך. נראה לי שאם קיימת רתיעה של ההורים מכך שילדיהם חוזרים בתשובה היא נובעת מהפחד לאבד אותם, כלומר מאהבה. כשהורייך ידעו שאת ממשיכה לכבד אותם ואת דרכם, את לא מתכננת להגביל אותם או לזלזל בהם, סביר שלא תהיה התנגדות עזה מצדם לצעד הזה, מה גם שכנראה לשניהם עולם היהדות אינו זר. את יכולה לדוגמה, לקבוע עם אמך פגישה בבית קפה כשאת מודיעה לה מראש שמדובר במשהו משמעותי, לפתוח את ההחלטה שלך ולהפיג את החששות. ג. אין בעיה להתפלל בלבוש שאת לבושה כיום. ד. ראשית, חשוב לומר שמדובר בתהליך. התקדמי לאט במה שאת מרגישה שאת יכולה להתקדם. לגבי שאלתך, במוקדם או במאוחר אימך תרגיש שאת לא אוכלת. לכן כדאי לספר לה מוקדם ככל שאת מסוגלת. כשהיא תדע, היא לא חייבת להחליף את כל מערכת הסירים. די בכך שעבורך היא תבשל מאכלי בשר בסיר בשרי, ומאכלי חלב בסיר חלבי. לעת עתה, את יכולה לאכול אוכל שבושל בכלים ש"אינם בני יומם". הכוונה היא, אם מדובר בתבשיל בשרי, מותר רק אם באותו סיר לא בשלו משהו חלבי ב-24 השעות האחרונות. אם מדובר בתבשיל חלבי - מותר רק אם לא בשלו בו משהו בשרי ב-24 השעות האחרונות. ה. מותר. ו. מותר. ז. מאחר שאין לך מסורת של אב יהודי, את יכולה לבחור את הנוסח שמתאים לך. כדאי אולי לבחור נוסח שישמח את הורייך. ח. לגבי אחיך אפשר להקל, שכן עיקר האיסור הוא במגע שקשור לתשוקה מינית. בין בני משפחה המגע הוא של חיבה משפחתית ותו לא. ט. גם לגבי אביך אפשר להקל, מאותו טעם. י. לגבי החבר, על אף שאני מבין את הקושי, אין אפשרות להקל, וכל מגע אסור. התורה מאד מדגישה את האופי הרציני והמכבד של מגע בין נשים לגברים, ולכן היא דורשת שייעשה רק במסגרת כללית של כבוד הדדי - הנישואין. לכן, לפני החופה אנחנו מברכים ברכה שמשמעותה שה  התיר לנו מגע רק עם הנשים הנשואות לנו על ידי חופה וקידושין. המון הצלחה בתהליך החזרה בתשובה. כדאי להתקדם בו בקצב שלך. כך הוא יהיה יציב יותר ולאורך זמן. (התשובה ניתנה מהרב אודי פרומן) רבני ורבניות בית הלל עונים לשו"ת גם בפייסבוק -